b'\n_START_ARTICLE_\nTribunalul Bucure\xc8\x99ti\n_START_PARAGRAPH_\nTribunalul Bucure\xc8\x99ti \xc3\xae\xc8\x99i are sediul pe Bulevardul Unirii, pe locul fostului magazin Junior. Cl\xc4\x83direa, care g\xc4\x83zduie\xc8\x99te tribunalul \xc8\x99i Judec\xc4\x83toria sectorului 2, a fost inaugurat\xc4\x83 \xc3\xaen data de 11 decembrie 2006. Suprafa\xc8\x9ba desf\xc4\x83\xc8\x99urat\xc4\x83 a cl\xc4\x83dirii este de 27.000 m\xc2\xb2 \xc8\x99i are 8 niveluri, 6 la suprafa\xc8\x9b\xc4\x83 \xc8\x99i 2 subterane. Construirea noului sediu al Tribunalului Bucure\xc8\x99ti a costat Ministerul Justi\xc8\x9biei peste 500 miliarde ROL, banii provenind dintr-un \xc3\xaemprumut acordat de Banca Interna\xc8\x9bional\xc4\x83 pentru Reconstruc\xc8\x9bie \xc8\x99i Dezvoltare Guvernului Rom\xc3\xa2niei.\n_START_SECTION_\nIstoric\n_START_PARAGRAPH_\nCl\xc4\x83direa tribunalului este rezultatul reconstruc\xc8\x9biei fostului Magazin Junior, cunoscut \xc8\x99i sub numele de \xe2\x80\x9emagazinul oglinzilor\xe2\x80\x9d. Magazinul a fost inaugurat \xc3\xaen 1987 \xc8\x99i nu a avut prea mare succes \xc3\xaen r\xc3\xa2ndul bucure\xc8\x99tenilor. \xc3\x8enainte de a fi \xc3\xaenchis, dup\xc4\x83 doar 5 ani de la inaugurare, \xc3\xaen 1992, magazinul prezenta spa\xc8\x9bii comerciale doar la parterul cl\xc4\x83dirii, restul spa\xc8\x9biului fiind neutilizat. Cl\xc4\x83direa a r\xc4\x83mas nefolosit\xc4\x83 p\xc3\xa2n\xc4\x83 \xc3\xaen anul 1999 c\xc3\xa2nd intr\xc4\x83 \xc3\xaen aten\xc8\x9bia guvernului \xc8\x99i este declarat imobil de utilitate public\xc4\x83 \xc8\x99i interes na\xc8\x9bional. Cl\xc4\x83direa este atribuit\xc4\x83 Ministerului Justi\xc8\x9biei, care a inten\xc8\x9bionat ini\xc8\x9bial s\xc4\x83 mute \xc3\xaen acest spa\xc8\x9biu \xc3\x8enalta Curte de Casa\xc8\x9bie \xc8\x99i Justi\xc8\x9bie. Dup\xc4\x83 ce reprezentan\xc8\x9bii acestei institu\xc8\x9bii au refuzat mutarea \xc3\xaen acest spa\xc8\x9biu, Ministerul Justi\xc8\x9biei a hot\xc4\x83r\xc3\xa2t mutarea \xc3\xaen noul sediu a Tribunalului Bucure\xc8\x99ti \xc8\x99i a Judec\xc4\x83toriei Sectorului 2. Din vechea cl\xc4\x83dire a magazinului au fost p\xc4\x83strate atriumul, denumit Sala pa\xc8\x99ilor pierdu\xc8\x9bi, sc\xc4\x83rile \xc8\x99i vechile holuri, restul fiind \xc3\xaen totalitate reconstruit._NEWLINE_Cl\xc4\x83direa a fost reconstruit\xc4\x83 \xc3\xaen a\xc8\x99a fel \xc3\xaenc\xc3\xa2t s\xc4\x83 corespund\xc4\x83 standardelor interna\xc8\x9bionale \xc8\x99i s\xc4\x83 asigure o bun\xc4\x83 desf\xc4\x83\xc8\x99urare a actului de justi\xc8\x9bie. Subsolul, format din dou\xc4\x83 niveluri are o suprafa\xc8\x9b\xc4\x83 comparabil\xc4\x83 cu construc\xc8\x9bia suprateran\xc4\x83. Aici sunt amplasate aresturile instan\xc8\x9belor, \xc3\xaen func\xc8\x9bie de sex \xc8\x99i v\xc3\xa2rst\xc4\x83. Celule sunt construite la standarde europene, fiecare \xc3\xaenc\xc4\x83pere fiind dotat\xc4\x83 cu grupuri sanitare \xc8\x99i instala\xc8\x9bii de climatizare. Tot la subsol sunt amenajate spa\xc8\x9bii pentru grefieri, arhivele, spa\xc8\x9biile destinate pazei cl\xc4\x83dirii, precum \xc8\x99i o parcare._NEWLINE_La parter se afl\xc4\x83 zona destinat\xc4\x83 serviciilor cu publicul, arhivele, registraturile, birourile judec\xc4\x83torului de serviciu, a procurorilor \xc8\x99i avoca\xc8\x9bilor. Etajele unu \xc8\x99i doi prezint\xc4\x83 26 de s\xc4\x83li de judecat\xc4\x83, camerele pentru deliberare \xc8\x99i birourile judec\xc4\x83torilor. Ultimele trei etaje au accesul restric\xc8\x9bionat publicului, fiind destinate personalului tribunalului instan\xc8\x9bei._NEWLINE_De\xc8\x99i termenul de predare al construc\xc8\x9biei a fost anul 2003, abia \xc3\xaen 2006 cl\xc4\x83direa a fost dat\xc4\x83 \xc3\xaen folosin\xc8\x9b\xc4\x83 ca sediu al Tribunalui Bucure\xc8\x99ti. Cele peste 100.000 de dosare, din care 80.000 aflate pe rolul instan\xc8\x9belor au fost mutate \xc3\xaen intervalul 23 noiembrie - 11 decembrie.'